সংসদবিষয়কমন্ত্রক
সংসদের বাদল অধিবেশন শুরুর আগে সর্বদলীয় বৈঠক
সংসদের উভয় কক্ষেই অর্থবহ আলোচনার আহ্বান জানিয়েছেন প্রধানমন্ত্রী
অধিবেশনের ১৯টি সভায় ৩১টি সরকারি বিষয় নিয়ে বিল পেশ ও আলোচনা হবে
সংসদীয় রীতি-নীতি মেনে সরকার যে কোন বিষয় নিয়ে আলোচনায় প্রস্তুত
নতুন দিল্লি, ১৮ জুলাই, ২০২১
সংসদের বাদল অধিবেশন শুরুর একদিন আগে আজ সব রাজনৈতিক দলের নেতৃবৃন্দকে নিয়ে বৈঠক আয়োজিত হয়।
মাননীয় প্রধানমন্ত্রী শ্রী নরেন্দ্র মোদী বৈঠকে বলেছেন, সাংসদরা যে মূল্যবান পরামর্শ দিয়েছেন তা নিয়ে সংসদের উভয় কক্ষে অর্থবহ আলোচনা হবে। তিনি সাংসদের পরামর্শগুলি কার্যকর করার ব্যাপারে আশ্বাস দেন।
প্রধানমন্ত্রী বলেছেন, এক সুষ্ঠু গণতন্ত্রের ঐতিহ্য অনুযায়ী জনগণের স্বার্থের সঙ্গে যুক্ত বিষয়গুলি শিষ্টাচার মেনে উত্থাপন করা প্রয়োজন এবং সরকার এই বিষয়গুলিতে আলোচনার পর্যাপ্ত সুযোগ দেবে। শ্রী মোদী আরও বলেন, সংসদের উভয় কক্ষেই আলোচনা ও তর্ক-বিতর্কের এক অনুকূল বাতাবরণ গড়ে তোলা সকলের দায়িত্ব। জনগণের প্রতিনিধিরা তৃণমূল স্তরের পরিস্থিতি সম্পর্কে ওয়াকিবহাল রয়েছেন। তাই তর্ক-বিতর্ক ও আলাপ-আলোচনায় সক্রিয় অংশগ্রহণ সিদ্ধান্ত প্রনয়ণ প্রক্রিয়াকে সমৃদ্ধ করে। অধিকাংশ সাংসদের টিকা নেওয়া হয়েছে বলে উল্লেখ করে প্রধানমন্ত্রী আশাপ্রকাশ করেন, এর ফলে সংসদীয় কাজকর্ম সুষ্ঠু ভাবে ও আস্থার সঙ্গে পরিচালনা করা সম্ভব হবে।
সংসদে সুষ্ঠু আলোচনার আহ্বান জানিয়ে প্রধানমন্ত্রী সব রাজনৈতিক দলের নেতৃবৃন্দের সহযোগিতা চান। তিনি আশাপ্রকাশ করেন, সংসদের অধিবেশন মসৃণ ভাবে চলবে এবং সুষ্ঠু ভাবে যাবতীয় কাজ সম্পন্ন হবে। কোভিড-১৯ মহামারীর দরুণ বহু প্রাণ হানিতে শ্রী মোদী গভীর দুঃখ প্রকাশ করেন।
সর্বদল বৈঠকে প্রতিরক্ষামন্ত্রী শ্রী রাজনাথ সিং, বাণিজ্য ও শিল্প মন্ত্রী শ্রী পীয়ূষ গোয়েল, সংসদীয় বিষয়ক মন্ত্রী শ্রী প্রহ্লাদ যোশী সহ প্রতিমন্ত্রী শ্রী অর্জুন রাম মেঘওয়াল এবং শ্রী ভি মুরলিধরন উপস্থিত ছিলেন।
বৈঠকের শুরুতেই শ্রী যোশী বলেন, সংসদীয় রীতি-নীতি মেনে সরকার যেকোন বিষয় নিয়ে আলোচনায় প্রস্তুত। সংসদের উভয় কক্ষের কাজকর্ম সুষ্ঠু ভাবে পরিচালনার জন্য সব দলের সক্রিয় সহযোগিতার আহ্বান জানিয়ে শ্রী যোশী জানান, এবারের বাদল অধিবেশন আগামীকাল অর্থাৎ ১৯ জুলাই থেকে শুরু হয়ে আগামী ১৩ আগস্ট পর্যন্ত চলবে। এই অধিবেশনে ১৯টি সেশন বা সভা হবে। সভা চলাকালীন ৩১টি সরকারি বিষয় নিয়ে বিল পেশ করা হবে। অধ্যাদেশের পরিবর্তে ৬টি বিল পেশ করা হবে।
বাদল অধিবেশন ২০২১-এ যে বিলগুলি পেশ করা হতে চলেছে, তার মধ্যে রয়েছে -
• দ্য ট্রাইব্যুনাল রিফর্মস  বিল, ২০২১ - অধ্যাদেশের পরিবর্তে পেশ করা হবে
• ঋণ পরিশোধে অক্ষমতা ও দেউলিয়া বিধি  বিল, ২০২১ - অধ্যাদেশের পরিবর্তে পেশ করা হবে
• জাতীয় রাজধানী অঞ্চল ও পার্শ্ববর্তী এলাকায় বায়ুর গুণমান নজরদারি সংক্রান্ত কমিশন বিল, ২০২১ - অধ্যাদেশের পরিবর্তে পেশ করা হবে
• দ্য এসেন্সিয়াল ডিফেন্স সার্ভিস বিল, ২০২১ - অধ্যাদেশের পরিবর্তে পেশ করা হবে
• দ্য হোমিওপ্যাথি সেন্ট্রাল কাউন্সিল  বিল, ২০২১ - অধ্যাদেশের পরিবর্তে পেশ করা হবে
• ডিএনএ প্রযুক্তি  নিয়ন্ত্রণ বিল, ২০১৯
• দ্য অ্যাসিস্টেড রিপ্রডিওশিভ টেকনোলজি  বিল, ২০২০
• পিতা-মাতা ও প্রবীণ নাগরিকদের দেখাশুনা ও পরিচর্যা  বিল, ২০১৯
• দ্য ন্যাশনাল ইন্সটিটিউট অফ ফুড টেকনোলজি এন্টেপ্রনিউরশিপ অ্যান্ড ম্যানেজমেন্ট বিল, ২০১৯ 
• দ্য মেরিন এডস টু নেভিগেশন বিল, ২০২১ 
• নাবালক ন্যায় বিচার  সংশোধন বিল, ২০২১ 
• দ্য সারোগেসি  বিল, ২০১৯
• দ্য লিমিটেড লায়াবেলিটি পাটনারশিপ  বিল, ২০২১
• দ্য ক্যান্টনমেন্ট বিল, ২০২১
• দ্য ইন্ডিয়ান আন্টার্টিকা বিল, ২০২১
• কেন্দ্রীয় বিশ্ববিদ্যালয়  বিল, ২০২১
• দ্য ইন্ডিয়ান ইন্সটিটিউট অফ ফরেস্ট ম্যানেজমেন্ট বিল, ২০২১
• দ্য পেনশন ফান্ড রেগুলেটরি অ্যান্ড ডেভলপমেন্ট অথরিটি  বিল, ২০২১
• দ্য ইন্ডিয়ান মেরিন ফিসারিজ বিল, ২০২১
• দ্য ইনল্যান্ড ভেসেল বিল, ২০২১
• মানব পাচার  বিল, ২০২১
• দ্য কোকনাট ডেভলপমেন্ট বোর্ড  বিল, ২০২১
আর্থিক বিষয় সম্পর্কিত :
• ২০২০-২১-এর অনুদানের জন্য পরিপূরক দাবিসমূহ এবং এ সম্পর্কিত বিল প্রবর্তন, আলোচনা তথা বিল পাশের বিষয়ে ভোট দান।
• ২০১৭-১৮-র অনুদানের জন্য অতিরিক্ত দাবি এবং এ সংক্রান্ত বিল প্রবর্তন, বিবেচনা এবং বিল পাশ সম্পর্কে আলোচনা ও ভোট দান।
আজকের সর্বদল বৈঠকে কংগ্রেস, তৃণমূল কংগ্রেস, ডিএমকে, শিব সেনা, জনতা দল ইউনাইটেড, বিজু জনতা দল, সমাজবাদী পার্টি, অকালি দল, আপ পার্টি, সিপিআই, সিপিআইএম, আরএসপি, কেরালা কংগ্রেস, ঝাড়খণ্ড মুক্তি মোর্চা সহ মোটি ৩৩টি রাজনৈতিক দলের নেতৃবৃন্দ উপস্থিত ছিলেন।
CG/BD/AS
(Visitor Counter : 242